Title: Fases en el desenvolupament d'apps
Course: CFGS - Desenvolupament d'aplicacions web > Section: Comercialització d'APPS per a dispositius mòbils

Fases en el desenvolupament d'apps

Definir, planificar i executar

Quan volem convertir una idea en app necessitem definir clarament quins són els objectius de l'app i els recursos necessaris per fer-la funcional.

Per exemple, una app que ens faci una previsió del temps en la nostra ubicació requerirà que disposi de la funcionalitat de geolocalització i l'accés a les dades d'un servei metereològic.

Igualment, si tenim la necessitat de saber on estan ubicades les farmàcies del poble o ciutat on vivim, o on hi instal·lats desfibril·ladors a prop d'on estem, necessitarem que l'app ens geolocalitzi i que pugui accedir a un portal de dades obertes que proporcioni la informació que mostrarà en la pantalla del nostre dispositiu.

Com hem vist en aquests senzills exemples, a banda de les funcionalitats que programem en la nostra app, en la majoria de casos necessitem altres recursos materials per a què l'app sigui funcional:

- Les apps socials, de productivitat o els jocs que necessitin gestionar la informació que generin les pròpies persones usuàries necessitaran solucions d'emmagatzematge al núvol.
- Les apps basades en la geolocalització, que ofereixin indicacions o informació de proximitat, potser hauran d'incorporar algun tipus de llicència per a l'ús de mapes.
- Si l'app utilitza algun tipus de programari propietari, com pot ser el cas de les API, o de motors o eines de desenvolupament, també caldrà disposar de la corresponent llicència.

També és important tenir clar de quins recursos humans disposo i quins necessitaré per fer front a tot el procés de desenvolupament. Hi ha dissenyadors gràfics a l'equip? I programadors o especialistes en appmarketing? Si l'equip que hi ha al capdavant del projecte no incorpora aquests perfils s'hauran de buscar les persones que puguin desenvolupar aquestes tasques.

Cal doncs, pensar en tot allò que necessito per tirar endavant el desenvolupament de l'app.

Planificant l'execució.

En aquests moments previs a executar el procés de creació de l'app cal elaborar un programa de treball que incorpori totes les tasques que s'han de dur a terme, indicant els recursos materials i humans que cal destinar a la seva execució, i el temps estimat que es dedicarà per completar cadascuna de les tasques.

Una bona planificació és clau per a què el desenvolupament de la nostra app estigui llest en la data que hem fixat per al seu llançament.

Hi ha diferents metodologies per a la gestió de projectes però per planificar el desenvolupament de la nostra app ens basarem en el mètode Kanban, desenvolupat per Toyota en la dècada dels 40, per a la gestió del seu sistema de producció Just-in-time.

El mètode Kanban consisteix en treballar amb targetes per a cadascuna de les tasques a fer, que viatgen per diferents llistes en funció del seu estat. Així doncs, disposarem d'una llista de tasques per fer, una altra de tasques que s'estan fent i una tercera llista de les tasques fetes.

Per entendre millor com funciona el mètode Kanban, podeu visualitzar el vídeo següent:

/p>

Amb aquest mètode i l'eina adequada, podem planificar l'execució de les fases de disseny, programació i promoció de l'app que voleu desenvolupar.

En fase d'execució.

La resta de fases en el desenvolupament de la nostra app formen part del contingut d'aquest curs. Així doncs, caldrà executar les tasques tal com les hem planificades, seguint les especificacions de disseny i programació, així com les accions d'appmarketing orientades a la promoció de la nostra app.

Els costos de desenvolupament

Els costos de la nostra app estaran determinats pel tipus de projecte i per a quins dispositius es desenvoluparà l'app (IOS, Android o Windows Mobile).

A continuació es relacionen alguns exemples de costos de desenvolupament segons el tipus de projecte:

- App senzilla, amb el contingut tancat i proporcionat al desenvolupador (textos, imatges, vídeos, etc.): de 1000 a 5000 euros. Incorporar funcionalitats com la geolocalització o la integració amb xarxes socials tindrà costos addicionals.
- App amb connexió a dades externes: de 5000 a 50000 euros.
- Apps d'entreteniment com els jocs: a partir de 5000 euros. No hi ha un pressupost màxim en la creació d'apps com els jocs, donat que la indústria del videojoc desenvolupa versions per a dispositius mòbils amb pressupostos superiors al milió d'euros.

No obstant, en funció del nivell de planificació del desenvolupament del nostre projecte podrem obtenir un pressupost el més ajustat possible en funció de les tasques a executar i els recursos materials i humans que cal destinar a la seva execució.

Per estimar els costos de desenvolupament del nostre projecte disposem de diferents aplicacions online que ofereixen aquest servei:

https://www.cuantocuestamiapp.com/

http://woloweb.com/calculador-precio-app/